
	EUROOPA ÜHENDUSTE KOMISJON


Brüssel, 21.12.2004

KOM(2004)819 lõplik

 
KOMISJONI TEATIS EUROOPA PARLAMENDILE, NÕUKOGULE JA EUROOPA MAJANDUS- JA SOTSIAALKOMITEELE

milles käsitletakse nõukogu direktiivi 98/24/EÜ (töötajate tervise ja ohutuse kaitse kohta keemiliste mõjuritega seotud ohtude eest tööl) teatavate sätete rakendamise suuniseid, mis ei ole siduvad

SEK(2004)1594

Direktiivi 98/24/EÜ
 artikli 12 lõikes 2 nähakse ette, et komisjon koostab praktilised suunised, mis ei ole siduvat laadi, et abistada liikmesriike direktiiviga kooskõlas oleva riigi poliitika kujundamisel ning riigi nende õigusaktide, mis käsitlevad töötajate tervise ja ohutuse kaitset, direktiiviga vastavusseviimise lihtsustamisel, eelkõige artiklites 3, 4, 5 ja 6 ning II lisa 1. jaos nimetatud valdkondades.

Sel eesmärgil on komisjon koostanud suunised, mis käsitlevad järgmisi teemasid.
Töökeskkonnas esinevate keemiliste ainete soovituslike piirnormide mõõtmise analüüsimeetodid; kõnealused keemilised ained on esitatud komisjoni direktiivi 2000/39/EÜ
 (millega kehtestatakse esimene loetelu ohtlike ainete soovituslike piirnormide kohta töökeskkonnas, et rakendada nõukogu direktiivi 98/24/EÜ) lisas.

Töökohal esineva ohtlikest keemilistest mõjuritest tuleneva ohu kindlaksmääramine, hindamine ja ohjamine.

Ohtlike keemiliste mõjuritega seonduva ohu vältimise üldpõhimõtted ning kõnealuse ohu ohjamiseks võetavad konkreetsed vältimis- ja kaitsemeetmed.

Plii ja plii ioone sisaldavate ühenditega kokkupuutuvate töötajate tervisekontroll ja bioloogiline jälgimine.

Suuniste koostamisel abistas komisjoni tööohutuse, tööhügieeni ja töötervishoiu nõuandekomitee, kes esitas oma heakskiitva arvamuse 28. juunil 2004.

Nõuandekomitee leiab, et need suunised käsitlevad adekvaatselt direktiivi 98/24/EÜ eespool nimetatud sätetes kirjeldatud põhimõtteid.

Komitee on ka seisukohal, et liikmesriigid saaksid kasutada suuniseid viitedokumendina, kui nad töötavad välja vastavaid omi suuniseid väikestele ja keskmise suurusega ettevõtetele.

Kooskõlas direktiivi 98/24/EÜ artikli 12 lõikega 2 palub komisjon liikmesriike võtta neid suuniseid arvesse riikliku töötajate tervise ja ohutuse kaitse poliitika kujundamisel nii palju kui võimalik ja tagada, et suuniseid jagatakse huvitatud isikutele igal pool, kus võimalik.

